Ke'Shunan Jamesová

Ke'Shunan Lashun James (* 14. august, 1995, Jackson, Tennessee, USA) je americká basketbalistka, hrajúca na pozícii krídla. Od roku 2021 pôsobí v tíme Piešťanské Čajky, s ktorým sa stala trojnásobnou víťazkou slovenskej extraligy a víťazkou Alpsko-jadranského pohára a Slovenského pohára. Je tiež víťazkou ukrajinskej ligy s BC Prometey Kamianske.
Životopis.
Keshunan Jamesová sa narodila v roku 1995 (iné zdroje hovoria 1994) v meste Jackson v americkom štáte Tennessee ako dcéra Grega Jamesa a Chiquity Johnson. Má brata Kena a sestru Alexus. V rokoch 20092013 hrala basketbal na strednej škole za South Side High School v Jacksone. Počas stredoškolskej kariéry bola v každom ročníku vyhlásená za najužitočnejšiu hráčku klubu a dosiahla spolu 1 421 bodov a 697 doskokov. V rokoch 20142018 hrala počas vysokoškoského štúdia americkú univerzitnú súťaž NCAA za Murray State University. Počas sezón 2014/15, 2015/16, 2016/17 a 2017/18 sa jej postupne zvyšovala vyťaženosť na palubovke aj užitočnosť. V sezóne 2014/15 zaznamenala priemer 31 minút a 10 bodov na zápas, v sezóne 2015/16 33,9 minúty a 14,7 bodu na zápas, v sezóne 2016/17 34,8 minúty a 20,6 bodu na zápas a v poslednej sezóne 2017/18 35,9 minút a 21,3 bodu na zápas. 
Profesionálna kariéra v Grécku a na Ukrajine (20192021).
Svoju profesionálnu kariéru započala Jamesová v gréckej extralige, keď sa v júli 2018 upísala tímu AO Dafni Agiou Dimitriou v aténskej aglomerácii. V tíme sa vypracovala na najúspešnejšiu hráčku v počte bodov a v sezóne dosahovala priemer 18,7 bodov na zápas (5. miesto v lige). S Dafni skončila Jamesová na treťom mieste extraligy, keď v semifinále prehrali s PAOK-om Solún a v súboji o bronz zdolali Niki Lefkadas.
V sezóne 2019/20 pôsobila naďalej v gréckej extralige, keď prestúpila do tímu AO Eleftheria Moschatou Atény. Sezóna bola v marci 2020 predčasne ukončená pre pandémiu koronavírusu, Eleftheria sa umiestnila v neúplnej tabuľke na treťom mieste. Jamesová bola najlepšie bodujúcou hráčkou tímu, keď v 22 zápasoch zaznamenala v priemere 35 minút, 20,8 bodu a 7,3 doskoku na zápas.
V sezóne 2020/21 pôsobila v ukrajinskej superlige (UPBL) v tíme BC Prometey Kamianske. S klubom premiérovo vyhrala superligu a bola jednou z líderiek tímu. V lige odohrala 33 zápasov s priemerom 19,7 bodov, 5,5 doskoku a 3,8 asistencií na zápas. Na medzinárodnej scéne hrala v ligách Eurocup a EWBL, v Eurocupe si držala priemer 12,3 bodu na zápas, v EWBL 19,6 bodu na zápas. Bola vyhlásená do All-star tímu EWBL.
Pôsobenie na Slovensku a v Mexiku (od 2021).
V lete 2021 prestúpila do klubu Piešťanské Čajky. Krátko po prestupe ešte pred začiatkom sezóny 2021/22 sa však zranila a nastúpiť mohla až v polovici sezóny v zime 2022. V slovenskej extralige však skončila ako najlepšia hráčka, čo sa týka priemeru bodov na zápas (17,2 bodu) a pomohla Čajkám získať premiérový slovenský titul. V júli 2022 sa nakrátko presunula do mexickej najvyššej súťaže Liga Nacional de Baloncesto Profesional Femenil, kde vo finále play-off posilnila tím Adelitas de Chihuahua. V dvoch zápasoch zaznamenala priemer 17 minút a 3,5 bodu a 4 doskoky na zápas. Adelitas nakoniec vo finálovej sérii podľahli klubu Astros de Jalisco 3:4 na zápasy a Jamesová tak získala titul vicemajsterky Mexika.
V sezóne 2022/23 pokračovala u Čajok. V lige zaznamenala 403 bodov (druhý najvyšší počet spomedzi hráčok) s priemerom 14,9 bodu na zápas. S Čajkami sa predstavila tiež v Eurocupe, na domácej scéne Čajky obhájili majstrovský titul po víťazstve vo finálovej sérii nad Sláviou Banská Bystrica 3:0 na zápasy a získali tiež Slovenský pohár, keď vo finále rovnako porazili Sláviu. V druhom ročníku Federálneho pohára skončila Jamesová v marci 2023 s tímom na treťom mieste.
Jamesová s Čajkami pokračovala tiež v sezóne 2023/24, kde nastupovala v piatich súťažiach, pravidelne ako hráčka základnej zostavy. Základným cieľom pre Čajky bola obhajoba titulu v extralige, čo sa im podarilo po víťazstve vo finále nad Sláviou Banská Bystrica. V extralige dosahovala Jamesová priemer 25 minút, 18,7 bodu, 5,7 bodu a 2,7 asistencie na zápas. Stala sa najproduktívnejšou hráčkou extraligy ako v priemere bodov na zápas, tak v celkovom počte bodov (486 b). Nastupovala tiež v nadnárodných súťažiach. V Eurocupe odohrala 6 zápasov s priemerom 15,8 bodov na zápas, Čajky nepostúpili zo skupinovej fázy. Získala s Čajkami titul v premiérovom ročníku Alpsko-jadranskom pohári (AJP), pričom bola vyhlásená za najužitočnejšiu hráčku Final Four turnaja AJP. Vo Federálnom pohári získala s klubom druhé miesto po finálovej prehre so Žabinami Brno. V Slovenskom pohári získala taktiež striebro po prehre vo finále so Sláviou Banská Bystrica. Život v Piešťanoch Jamesovej pripomína jej rodné mesto a cení si miestnu atmosféru a fanúšikov.